जसपाको परीक्षाको घडी हो, उपेन्द्रजीले खुट्टा दर्‍हो टेक्नुभएको छ : नेपाल
नेकपा(एस)का अध्यक्ष माधवकुमार नेपालले उपेन्द्र यादव नेतृत्वको जनता समाजवादी पार्टी नेपाल चुनौतिविच अगाडि बढिरहेको बताएका छन् । उनले विचार र मन मिलेकाले जसपालाई एकैसाथ अगाडी बढ्न पनि आग्रह गरे ।
जनकपुर — नेकपा(एस)का अध्यक्ष माधवकुमार नेपालले उपेन्द्र यादव नेतृत्वको जनता समाजवादी पार्टी नेपाल चुनौतिविच अगाडि बढिरहेको बताएका छन् । उनले विचार र मन मिलेकाले जसपालाई एकैसाथ अगाडी बढ्न पनि आग्रह गरे ।‘जसपाका लागि अहिले परीक्षाको समय हो । उपेन्द्रजीले खुट्टा कमाउनु भएको छैन,’ जसपा नेपालको प्रथम महाधिवेशन उद्घाटन समारोहमा बोल्दै पूर्व प्रधानमन्त्री नेपालले भने,‘उपेन्द्रजी पार्टीभित्र र वाहिरका सबै चुनौतिको सामना गर्न भिड्नु भएको छ । संघ र प्रदेश सरकारमा हामी संगै थियौ । समाजवादी मोर्चामा सँगै छौं ।’नेकपा(एस)का अध्यक्ष नेपालले जसपा नेपालसँग विचार र मन मिलेकाले एकैसाथ अगाडी बढ्न निम्तोसमेत दिए । ‘हामी मिलेर अगाडी बढ्नुपर्छ । विचार र मन मिले एकैसाथ हिँड्न अरु कुरा बाधक हुँदैन,’ नेपालले भने,‘राजनीतिमा स्वार्थी, व्यक्तिवादी, डाहा–रिस गर्ने प्रवृति बढेको छ । मैले के पाएँ भन्दापनि मैले के दिएँ, त्यो चिन्तनबाट काम गर्नुपर्छ ।’यस्तै, महाधिवेशनमा राष्ट्रिय स्वतन्त्र पार्टीका उपाध्यक्ष स्वर्णिम वाग्लेले संविधानमा देखिएका समस्या संविधानकै प्रावधान टेकेर सच्याउनुपर्ने बताए । ‘राजनीति नारामा मात्र रुम्लियौं । जनतालाई डेलेभरी दिएनौं भने समस्या हुन्छ,’ उनले भने,‘व्यक्ति र दललाई खुइल्याएर होइन, सिस्टमको खोटलाई पहिचान गर्दै सच्याउनुपर्छ ।’ उनले महाधिवेशनले जसपालाई नयाँ उर्जा पाओस भन्ने शुभकामना पनि दिए ।जनता समाजवादी पार्टी नेपालको जनकपुरमा सोमबार अपरान्हदेखि सुरु भएको प्रथम महाधिवेशनको पार्टीका अध्यक्ष उपेन्द्र यादवले पानसमा बत्ती बालेर महाधिवेशनको शुभारम्भ गरेका छन् । 